Poučenie na vyplnenie vyhlásenia o poukázaní sumy zodpovedajúcej 1 % zaplatenej dane podľa § 48 zákona č. 366/1999 Z. z. o daniach z príjmov v znení neskorších predpisov

1.  Daňovník po zaplatení dane z príjmov fyzických osôb v lehote podľa zákona č. 366/1999 Z. z. o daniach z príjmov v znení neskorších predpisov alebo podľa zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov je oprávnený predložiť svojmu miestne príslušnému správcovi dane alebo ak daňovníkovi vykonal ročné zúčtovanie preddavkov na daň z príjmov zo závislej činnosti a z funkčných požitkov platiteľ dane tak miestne príslušnému správcovi dane tohto platiteľa, v ktorom uvedie, že suma zodpovedajúca 1 % zaplatenej dane sa má poukázať ním určenej právnickej osobe, ktorou je 

    a) občianske združenie podľa zákona č. 83/1990 Zb. o    združovaní občanov v znení neskorších predpisov,

    b) nadácia, podľa zákona NR SR č. 207/1996 Z. z. o nadáciách;

    c) neinvestičný fond podľa § 2 ods. 2 písm. a) až f) zákona č. 147/1997 Z. z. o neinvestičných  fondoch a o doplnení zákona  NR SR č. 207/1996 Z. z.;  

   d) nezisková organizácia poskytujúca všeobecne prospešné služby podľa zákona č. 213/1997 Z. z. o neziskových organizáciách poskytujúcich všeobecne prospešné služby; 

   e) účelové zariadenie cirkvi a náboženskej spoločnosti podľa § 6 ods. 1 písm. h) a k) zákona č. 308/1991 Zb. o slobode  náboženskej viery a postavení cirkví a náboženských spoločností;

   f) organizácia s medzinárodným prvkom podľa zákona č. 116/1985 Zb. o podmienkach činnosti organizácií s medzinárodným prvkom v Československej socialistickej republike v znení zákona č. 157/1989 Zb.;

   g) Slovenský Červený kríž.

2.  Podiel zaplatenej dane možno poskytnúť prijímateľovi, ak predmetom jeho činnosti sú

   a) rozvoj a ochrana duchovných hodnôt,

   b) ochrana ľudských práv,

   c) ochrana a tvorba životného prostredia,

   d) ochrana a podpora zdravia a vzdelávania,

   e) podpora športu detí, mládeže a občanov 

       zdravotne postihnutých,

   f) poskytovanie sociálnej pomoci,

   g) zachovanie prírodných a kultúrnych hodnôt.

3.  Zoznam prijímateľov, ktorým sa môže suma zodpovedajúca 1 % zaplatenej dane poukázať, zverejňuje Notárska komora Slovenskej republiky (ďalej len "komora") do 15. januára kalendárneho roka, v ktorom možno prijímateľovi túto sumu poukázať.  

4. Daňovník vo vyhlásení môže určiť len jednu právnickú osobu (prijímateľa).
5. Daňovník predloží vyhlásenie správcovi dane do 15 dní po uplynutí lehoty na zaplatenie dane podľa zákona SNR č. 511/1992 Zb. a zákona o daniach z príjmov. Ak ide o daňovníka, ktorému platiteľ dane vykonal ročné zúčtovanie preddavkov na daň z príjmov zo závislej činnosti a z funkčných požitkov, tento predloží miestne príslušnému správcovi dane podľa bodu 1 vyhlásenie do konca apríla roku, v ktorom sa vykonáva ročné zúčtovanie preddavkov za predchádzajúce zdaňovacie obdobie. V tomto prípade prílohou tohto vyhlásenia je aj potvrdenie od platiteľa dane o tom, že daň za zdaňovacie obdobie, za ktoré sa ročné zúčtovanie vykonalo, bola aj zrazená, to znamená, že do termínu podania vyhlásenia bol zrazený aj prípadný nedoplatok na dani vyplývajúci z ročného zúčtovania preddavkov na daň z príjmov zo závislej činnosti a z funkčných požitkov. Daňovník, ktorý sa rozhodne predložiť vyhlásenie podľa § 48 zákona o daniach z príjmov, nesmie mať nedoplatok na dani z príjmov fyzických osôb. 
6. Daňovník, ktorý okrem daňového priznania k paušálnej dani (typ C) podáva aj iný druh daňového priznania k dani z príjmov fyzických osôb (typ A alebo niektoré z typov B) alebo požiadal platiteľa dane o vykonanie ročného zúčtovania preddavkov  na daň z príjmov zo závislej činnosti a z funkčných požitkov, môže určiť len jedného prijímateľa v obidvoch vyhláseniach podaných svojmu miestne príslušnému správcovi dane (podľa trvalého pobytu), resp. aj miestne príslušnému správcovi dane platiteľa, ktorý toto ročné zúčtovanie vykonal,  pričom v tomto prípade vyplní aj vo vyhlásení časť - miesto na osobitné záznamy daňovníka.    

7. Ak neboli splnené všetky podmienky ustanovené v § 48 ods. 5 zákona o daniach  z  príjmov, nárok na poukázanie sumy zodpovedajúcej podielu zaplatenej dane zaniká o čom správca dane, ktorému sa predložilo vyhlásenie, bez zbytočného odkladu upovedomí daňovníka. Ak sú splnené podmienky ustanovené v § 48 zákona o daniach z príjmov, ako aj  pri poukázaní sumy zodpovedajúcej podielu zaplatenej dane na účet prijímateľa, správca dane nevydáva rozhodnutie podľa zákona SNR č. 511/1992 Zb.   

8. Podiel zaplatenej dane poukázaný správcom dane určenému prijímateľovi  nemožno dodatočne upravovať.  Ak daňovníkovi vznikne preplatok na dani z príjmov fyzických osôb,   tento sa zníži o rozdiel medzi sumou poukázanou prijímateľovi a sumou zodpovedajúcou 1 % z upravenej daňovej povinnosti. 

9. Ročný prehľad prijímateľov, ktorým boli poskytnuté podiely zaplatenej dane podľa § 48 zákona o daniach z príjmov, ako aj ich názov a sídlo a súhrn podielov zaplatenej dane, zverejní Daňové riaditeľstvo Slovenskej republiky vždy do 31. januára bežného roka podľa stavu k 31. decembru predchádzajúceho kalendárneho roka (napríklad za rok 2002 do 31. januára 2003).
